b'\n_START_ARTICLE_\nAladdin\n_START_PARAGRAPH_\nAladdin (arabisk \xd8\xb9\xd9\x84\xd8\xa7\xd8\xa1 \xd8\xa7\xd9\x84\xd8\xaf\xd9\x8a\xd9\x86, \xca\xbfAl\xc4\x81\xca\xbe ad-D\xc4\xabn, bokstavelig \xc2\xabtroens adel\xc2\xbb) er helten i eventyret Aladdin og den magiske lampen, fra den franske oversettelsen av eventyrsamlingen Tusen og en natt. _NEWLINE_I den internasjonale eventyrkatalogen, AT-katalogen har Aladdin typenummer 561.\n_START_SECTION_\nHandling\n_START_PARAGRAPH_\nEventyret om Aladdin er et folkeeventyr fra Midt\xc3\xb8sten. Det handler om en fattig ung mann kalt Aladdin, i en kinesisk by, som blir bedt av en trollmann fra Maghreb (som utgir seg for \xc3\xa5 v\xc3\xa6re Aladdins farbror) om \xc3\xa5 hente en vidunderlig oljelampe fra en magisk hule. Etter \xc3\xa5 ha blitt forr\xc3\xa5dt av trollmannen ender Aladdin opp fanget i hulen. Heldigvis har han fremdeles en magisk ring som trollmannen l\xc3\xa5nte ham. I desperasjon kommer han til \xc3\xa5 gni p\xc3\xa5 ringen, og en magisk \xc3\xa5nd kommer frem. \xc3\x85nden bringer ham hjem til moren. Aladdin har fremdeles lampen, og da han gnir p\xc3\xa5 den kommer det frem en annen, langt mer mektig \xc3\xa5nd, som m\xc3\xa5 oppfylle hans \xc3\xb8nsker. Med hjelp fra \xc3\xa5nden blir Aladdin rik og mektig, og gifter seg med prinsesse Badroulbadour, keiserens datter. \xc3\x85nden bygger et vidunderlig palass for Aladdin, langt flottere enn keiserens eget._NEWLINE_Trollmannen kommer imidlertid tilbake, og klarer \xc3\xa5 f\xc3\xa5 tak i lampen ved \xc3\xa5 lure Aladdins hustru, som ikke kjenner til lampens betydning, ved \xc3\xa5 tilby \xc3\xa5 bytte \xc2\xabnye lamper for gamle\xc2\xbb. Han gir \xc3\xa5nden ordre om \xc3\xa5 flytte palasset til hjemstedet hans i Maghreb. Heldigvis har Aladdin fremdeles den magiske ringen og kaller p\xc3\xa5 den mindre \xc3\xa5nden. Selv om denne ikke kan omgj\xc3\xb8re den st\xc3\xb8rre \xc3\xa5ndens magi, kan han transportere Aladdin til Maghreb, hjelpe ham \xc3\xa5 gjenvinne hustruen og lampen, og \xc3\xa5 beseire trollmannen.\n_START_SECTION_\nBakgrunn\n_START_PARAGRAPH_\nEventyret ble tatt med i samlingen Tusen og en natt av dens franske oversetter, Antoine Galland, som h\xc3\xb8rte det fra en kristen arabisk historieforteller fra Aleppo. Gallands dagbok fra 1709 beskriver m\xc3\xb8tet med den maronittiske l\xc3\xa6rde Youhenna Diab (\xc2\xabHanna\xc2\xbb), som hadde reist fra Aleppo til Paris sammen med den kjente franske oppdagelsesreisende Paul Lucas. Galland skriver ogs\xc3\xa5 i dagboken at han oversatte eventyret om Aladdin vinteren 1709-1710. Det ble utgitt i bind IX og X i eventyrsamlingen i 1710._NEWLINE_Eventyret er imidlertid ikke funnet i noen noen andre nedtegnelser av Tusen og en natt.'